TFEXปลื้มซื้อขายโต46%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

เฉลี่ย1.8หมื่นสัญญาต่อวัน ลุยขยายเวลาเพิ่มสภาพคล่อง
โพสต์ทูเดย์ — ตลาดอนุพันธ์เผยปี 2553 มีสัญญาซื้อขายเฉลี่ย 18,676 สัญญาต่อวัน โต 46%
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยถึงภาพรวมผลการดำเนินงานของตลาดอนุพันธ์ในปี 2553 นั้นเป็นที่น่าพอใจ โดยมีปริมาณการซื้อขายรวมทั้งสิ้น 4,519,436 สัญญา หรือเฉลี่ย 18,676 สัญญาต่อวัน เติบโตจากปีก่อนหน้าซึ่งมีการซื้อขายเฉลี่ยที่ระดับวันละ 12,771 สัญญา เพิ่มขึ้นถึง 46% และสูงกว่าเป้าหมายที่มีการตั้งไว้ว่าจะเพิ่มขึ้น 20%
ปัจจัยสนับสนุนที่สำคัญมาจากการเติบโตของสัญญาซื้อขายล่วงหน้าอ้างอิงหุ้นรายตัว (Single Stock Futures) ที่มีการซื้อขายเพิ่มสูงขึ้นถึง 5.6 เท่า โดยเพิ่มจาก 145,758 สัญญา ในปี 2552 เป็น 969,353 สัญญา ในปี 2553 เนื่องจากผู้ลงทุนเริ่มคุ้นเคยกับการซื้อขาย Single Stock Futures และสามารถใช้เป็นอีกทางเลือกหนึ่งในการลงทุนและบริหารความเสี่ยงในภาวะที่ตลาดหุ้นมีความร้อนแรง 
นอกจากนี้ การซื้อขายสัญญาซื้อขายทองคำล่วงหน้า (โกลด์ฟิวเจอร์ส) ก็ได้รับความสนใจจากผู้ลงทุน โดยมีปริมาณซื้อขายสูงขึ้นเกือบ 2 เท่า จากการซื้อขายเฉลี่ยต่อวันที่ระดับ 1,397 สัญญา ในปี 2552 มาเป็น 4,014 สัญญา หรือคิดเป็นมูลค่า 3,143 ล้านบาท ในปี 2553 อันเป็นผลจากการเปิดซื้อขาย Gold Futures ขนาด 10 บาท เมื่อเดือน ส.ค.ที่ผ่านมา โดยมีการซื้อขายเฉลี่ยวันละ 1,716 สัญญา หรือเป็นมูลค่า 327 ล้านบาท
ณ วันที่ 30 ธ.ค. 2553 ตลาดอนุพันธ์มีสถานะคงค้างรวม 77,955 สัญญา เพิ่มขึ้น 175% จากจำนวน 28,281 สัญญาในปีก่อนหน้า และมีจำนวนบัญชีซื้อขายอนุพันธ์รวมทั้งสิ้น 41,880 บัญชี เพิ่มขึ้น 42% จากสิ้นปี 2552 ที่มี 29,546 บัญชี
ทั้งนี้ โดยผู้ลงทุนรายบุคคลในประเทศมีสัดส่วนการซื้อขาย 57.21% ผู้ลงทุนต่างประเทศ 10.09% และผู้ลงทุนสถาบันในประเทศ 32.70% ทั้งนี้สัดส่วนของผู้ลงทุนสถาบันในประเทศโดยส่วนใหญ่เป็นธุรกรรมของผู้ดูแลสภาพคล่อง อันเป็นผลจากการเพิ่มอนุพันธ์ประเภทใหม่ Single Stock Futures และโกลด์ฟิวเจอร์ส รวมทั้งสัญญาซื้อขายอัตราดอกเบี้ยล่วงหน้า (Interest Rate Futures) ในปี 2553
ดังนั้น ในปี 2554 นี้ตลาดอนุพันธ์จะให้ความสำคัญกับการเพิ่มสภาพคล่องของสินค้าที่มีอยู่ รวมถึงการขยายเวลาการซื้อขายในช่วงกลางคืน เพื่อให้ผู้ลงทุนที่ซื้อขายสินค้าที่อ้างอิงกับสินค้าโภคภัณฑ์ที่มีการซื้อขายตลอดเวลาทั่วโลก เช่น ทองคำ เงิน เป็นต้น สามารถบริหารความเสี่ยงได้ดีขึ้น
พร้อมทั้งจะออกสินค้าใหม่เพื่อเป็นทางเลือกแก่ผู้ลงทุน เช่น สัญญาซื้อขายล่วงหน้าที่อ้างอิงกับโลหะเงิน และน้ำมัน และคาดว่าในปี 2554 นี้จะมีการซื้อขายเฉลี่ยต่อวันขั้นต่ำ 2 หมื่นสัญญาต่อวัน